શબાના આઝમી અને જુહી ચાવલાની ફિલ્મ ‘ચૉક ઍન ડસ્ટર’માં બે એવી ટીચરની વાતો કરવામાં આવી છે જેઓ બન્ને એકમેકની હૂંફ બનીને મુંબઈની એક સ્કૂલમાં જૉબ કરે છે. ભણતર એ તેમને માટે નોકરી નહીં પણ એક સેવા છે એવું માનતી વિદ્યા (શબાના આઝમી) અને જ્યોતિ (જુહી ચાવલા) પોતાના સ્ટુડન્ટ્સમાં પોતાનાં જ સંતાનો જુએ છે અને એટલે જ તે અકળાઈને નહીં પણ સ્ટુડન્ટ્સ સાથે પ્રેમથી વાતો કરે છે. જીવન જીવવા માટે પૈસો નહીં; સિદ્ધાંત, આદર્શ અને નીતિમત્તા જેવાં મૂલ્યો જરૂરી છે એવું શીખવી રહેલી વિદ્યા અને જ્યોતિ એકમેકનો સહારો બનીને જીવે છે, પણ આ સહારા સામે તકલીફનો એક વંટોળ આવે છે જેનું નામ છે કામિની ગુપ્તા. કામિની ગુપ્તા (દિવ્યા દત્તા) સ્કૂલમાં પ્રિન્સિપાલની પોઝિશન પર આવે છે. કામિની એજ્યુકેશનની સિસ્ટમમાં ચેન્જ ઇચ્છે છે તો સાથોસાથ ઍડ્મિનિસ્ટ્રેશનમાં પણ મોટો બદલાવ લઈ આવવાની પેરવી કરે છે, જેની સામે વિદ્યા અને જ્યોતિએ ઊભાં રહેવાનું છે. આ કામ અઘરું છે, પણ અશક્ય નથી એવું માનતી વિદ્યા અને જ્યોતિ તેને ટક્કર આપે છે અને બન્ને પક્ષ એકબીજા સામે ચૉક અને ડસ્ટર બનવાનું કામ શરૂ કરે છે.